Spesielt den tyske del av elven, fra Trier til Koblenz, er særpreget. Her har elven, med en rekke svinger og sløyfer, gravd seg ned i slettelandet og formet et karakteristisk dalføre, Moseldalen. Dalsidene er bratte, og her blir temperaturen høy. Vindruer er det viktigste jordbruksproduktet, og Moseldistriktet er et viktig hvitvinsområde. Vinen produseres dels av vinbøndene, men også i stadig økende grad av større produsenter.